SOCIAL-DEMOCRAŢIA CONTEMPORANĂ.

DEZBATERI ŞI TENDINŢE ACTUALE

 

1. INTRODUCERE

Schimbările profunde ale lumii contemporane au obligat toate curentele politice să se interogheze asupra propriilor lor doctrine şi asupra modului în care acestea se pot reactualiza, moderniza. “Secolul XXI va fi un secol al schimbării”- afirma Tony Blair într-unul din discursurile sale. Politica, tehnologia, ştiinţa, cultura, comunicarea - deci întreaga societate au cunoscut adevărate revoluţii care au înlocuit vechile certitudini cu perspective noi.

Nevoia de modernizare este cu atât mai presantă pentru partidele social-democrate, astăzi majoritare în Europa şi care au misiunea de a înscrie Uniunea Europeană pe traseul noului mileniu.

Odată cu căderea comunismului şi cu deplasarea către centru a politicii partidelor social-democrat europe,e distincţia stânga-dreapta a fost pusă sub semnul întrebării. Mai mult, avem de a face cu un nou centru politic, care se vrea radical, diferit de centru stânga tradiţional. Aceasta pune în discuţie temele şi valorile social democraţiei şi impune analiza temeinică a radicalismului în societatea contemporană. Este necesară, de asemenea, disocierea programului politic al stângii de premisele ei teoretice, reformularea obiectivelor politice din perspectiva democraţiei radicale şi pluraliste.

În centrul discuţiei se află, de fapt, problema modernizării modului de a gândi ideea progresului, emanciparea umană şi de a elabora un proiect nou al societăţii - preocupări fundamentale, permanente ale gândirii social-democrate.

Ne vom referi pe parcursul lucrării la aceste teme şi valori fundamentale, precum şi la noua idee “a celei de a treia căi”, la raportul ei cu social-democraţia europeană.

După câştigarea alegerilor din Marea Britanie, în mai 1997, Tony Blair a devenit emblema dinamismului stângii, dar imediat, această deschidere a fost pusă sub semnul întrebării, producând ample dezbateri teoretice şi politice. Inovaţiile blairismului – sintetizate în ideea “celei de-a treia căi” obligau la reflexivitate teoretică amplă, la o detaşare critică referitor la noul proiect de societate propus, la retorica novatoare lansată pe plan politic de ample mecanisme de promovare şi comunicare. 

Toate acestea constituie incitante provocări teoretice şi am încercat să prezentăm câteva dintre reacţiile teoretice şi politice semnificative.

Problemele rămân deschise şi esenţiale, punând în discuţie identitatea de fond a social-democraţiei care se află în faţa unor provocări şi opţiuni majore, a unei mari responsabilităţi atât timp cât încă mai mobilizează speranţele oamenilor de pretutindeni.

2. O ISTORIE ACTUALĂ

Pentru a înţelege mai bine identitatea şi schimbările actuale produse la nivelul doctrinei social-democrate, credem că este necesar a face o scurtă incursiune istorică pentru a urmări valorile de bază, conceptele în jurul cărora s-a constituit, premisele teoretice şi filosofice, erorile, ezitările şi experienţele pozitive în practica politică a acestui secol.

2.1 Critica sau schimbarea societăţii

Conform dicţionarului, social-democraţia este o concepţie şi mişcare politică apărută în secolul al XIX-lea care cuprinde atât orientări marxiste, cât şi nemarxiste şi acoperă realităţi politice, istorice şi teoretice diferite.

Nota comună a diverselor forme de social-democraţie este efortul de a realiza analiza critică a capitalismului. 

În esenţă, se refuză revoluţia violentă, dând o apreciere procedurilor legale ale democraţiei, ca mijloc de realizare a justiţiei sociale; se susţine existenţa unei economii mixte (proprietate publică şi privată), se acceptă economia de piaţă şi planificarea orientativă şi o intervenţie a statului în economie, prin intermediul pârghiilor economice.

În contextul actual, social-democraţia se consideră a trece printr-o criză ideologică şi politică, întrucât, după abandonarea ideilor marxiste, în analiza societăţii contemporane se fac simţite achiziţiile gândirii liberale, mai ales ale neoliberalismului. Influenţa neoliberalismului asupra social-democraţiei s-a manifestat încă din 1889, prin contribuţia neoliberalilor britanici Hobhouse şi Wallas, preocupaţi de realizarea justiţiei sociale şi de repartizarea bunurilor societăţii astfel încât să se asigure libertatea fiecărui cetăţean.

Alte definiri ale social-democraţiei subliniază caracterul complex al acesteia, evoluţia de la marxism către sensuri contemporane foarte diferite.

Istoria social-democraţiei arată clar că ideologiile politice nu se supun unor definiţii stricte şi că ar fi necesar să distingem între marxism, socialismul-democratic şi social-democraţie.

Marxismul implică acceptarea materialismului istoric şi caracterul limitat al schimbării politice în cadrul capitalismului.

Socialismul democratic este la fel de convins ca şi marxismul că proprietatea asupra mijloacelor de producţie constituie o problemă centrală a vieţii economice, dar că se pot produce schimbări în acest domeniu prin mijloace democratice.

Social-democraţia are multe puncte comune cu socialismul democratic dar respinge ideea priorităţii raporturilor de proprietate, considerând esenţială problema redistribuirii şi a obţinerii egalităţii în cadrul unei economii mixte.

Alte definiţii pun în legătură social-democraţia cu socialismul care îi reclamă “faţada burgheză”, şi influenţa neoliberalismului care a dat sensuri noi acestei noţiuni.

Se consideră că actul oficial de naştere a social-democraţiei este lucrarea lui Eduard Bernstein, “Socialismul teoretic şi social-democraţia practică”, scrisă în 1899. Principala problemă teoretică şi practică era delimitarea de partidele revoluţionare şi Bernstein respingea cucerirea puterii politice de către clasa muncitoare, prin revoluţie:

“Cucerirea puterii politice de clasele muncitoare, exproprierea capitaliştilor nu sunt scopuri prin ele însele, ci doar mijloace pentru îndeplinirea anumitor scopuri şi năzuinţe. Dar cucerirea puterii politice presupune posedarea drepturilor politice; şi cea mai importantă problemă de tactică pe care social-democraţia germană o are de rezolvat acum mi se pare a fi găsirea celor mai bune căi pentru extinderea drepturilor politice şi economice ale clasei muncitoare”.

Din această perspectivă, “Manifestul” elaborat de Marx i se părea lui Eduard Bernstein, consecinţa utopismului prezent în teoria marxistă, scopul final al abordării acestei teorii fiind considerat incert şi nerealist. Cauza acestui utopism este considerată a fi dominarea spiritului ştiinţific de către cel doctrinar.

Bernstein considera că legislaţia constituţională permite dobândirea drepturilor cetăţeneşti şi că acest model este mai eficient decât schema revoluţiei. Prejudecata şi orizontul limitat al masei poporului pot constitui obstacole în faţa progresului social şi a unei activităţi economice durabile, eficiente, scria Bernstein.

Evenimentele de la sfârşitul primului război mondial, revoluţia din Rusia, dezmembrarea Imperiului austro-ungar au determinat mari schimbări la nivelul mişcării socialiste. Prin crearea Internaţionalei a III-a, Lenin conferea explicit conotaţii comuniste mişcării muncitoreşti şi aducea din nou în prim planul istoriei aplicarea practică a doctrinei schimbării violente a societăţii.

Ideile lui Babeuf şi Robespierre reveneau, teoretizându-se chiar doctrina violenţei permanente, pe care Bakunin şi Troţki încercau să o extindă la nivel mondial.

În aceste condiţii, social-democraţia a respins legitimarea luării puterii prin violenţă, chiar dacă se raporta încă la marxism.

De această confruntare se leagă şi evoluţia ulterioară a social-democraţiei, în cadrul căreia se pot distinge trei etape semnificative:

Prima etapă, desfăşurată până la sfârşitul primului război mondial, poate fi considerată ca perioada dominării social-democraţiei de către ideologia marxistă şi coexistenţei valorilor sale cu valorile social-comuniştilor.

A doua etapă - derulată în perioada interbelică - este perioada ruperii de comunism şi începutului unei noi definiri a social-democraţiei.

A treia etapă - postbelică - este perioada în care partidele social-democrate din Europa de Est au fost absorbite de partidele comuniste, dar în Europa occidentală mişcarea social-democrată a evoluat pe linia reformistă. În această perioadă, doctrina social-democrată s-a transformat, şi-a definit propriile valori şi a trecut proba guvernării, punând temeiurile "statului bunăstării".

Referitor la problemele şi soluţiile teoretice ale social-democraţiei - conturate dincolo de violenţă şi marxism – remarcăm aşadar prezenţa a două curente: curentul social-democrat reformist şi cel revizionist.

Curentul reformist - reprezentat de Leon Blum - considera mişcarea social-democrată ca una reflectând maturizarea politică a proletariatului - capabil a câştiga puterea pe cale parlamentară - urmând ca, apoi, să procedeze la transformarea proprietăţii pe calea reformelor economice. Preluarea puterii de către proletariat n-ar fi trebuit să conducă la dictatura proletariatului, ci ar fi implicat respectarea jocului parlamentar şi a pluralismului. Proletariatul ar fi fost un “mandatar al puterii”şi nu “stăpânul definitiv” al acesteia.

Încă din 1919, Blum milita pentru un socialism nemarxist, căruia îi accentuează perspectivele universaliste, etice şi umaniste. Socialismul s-a născut - potrivit autorului - din compasiunea şi furia pe care le trezesc în orice inimă cinstită aceste spectacole intolerabile: mizeria, şomajul, frigul, foamea.

Curentul revizionist viza, în special, depăşirea doctrinară a marxismului. Henri de Man - socialistul belgian - aducea în discuţie, în lucrarea “Dincolo de marxism”, scrisă în 1927, concepţia antropologică marxistă.

El critica mai ales excesiva sociologizare a conceptului de om în marxism, pierderea individului uman în conceptul de om, înţeles ca fiinţă socială, a insului proletar în conceptul de “clasă proletară”.

Henri de Man observa că insul proletar se opune clasei bogate, din demnitate şi interes specific, reclamând egalitatea cu capitalistul pe temei moral, bazându-se, în esenţă, pe morala creştină.

Astfel a fost elaborată doctrina “socialismului psihologic”, în care lupta de clasă nu era alimentată exclusiv de exploatarea materială, ci, în egală măsură, de suferinţa morală, de aspiraţii intelectuale, estetice ,etc.

Scopul, aşadar, nu era lichidarea capitalismului, ci estomparea suferinţei morale a proletariatului prin cultură etică şi accesul la demnitate socială.

“Mişcarea socialistă” - scria Henri de Man – “este în acelaşi timp apărătorul democraţiei pe care burghezia a abandonat-o şi realizatorul idealului creştin, pe care Biserica l-a trădat”. 

Este demn de remarcat faptul că reformismul ca şi tendinţele revizioniste constituie şi astăzi idei centrale ale doctrinei social-democrate. La fel de actuale sunt şi preocupările legate de investigarea teoretică a emancipării umane de care ne vom ocupa în capitolele următoare.

2. 2 O nouă viziune politică şi economică

După cel de-al doilea război mondial, la 2 iulie 1951 a avut loc Congresul de la Frankfurt pe Main al Internaţionalei Socialiste, considerat a fi un moment crucial în definirea fundamentelor social-democraţiei occidentale contemporane.

Cu acest prilej, a avut loc clarificarea doctrinară şi opţiunea fermă de abandonare definitivă a ideii de revoluţie socialistă, ca şi a doctrinei marxiste asupra istoriei.

S-a considerat că schimbările radicale de la nivelul capitalismului, ca şi cele legate de condiţia proletariatului, legitimează această schimbare. Funcţiile statului capitalist au suferit modificări remarcabile, încetând să fie aparat de opresiune şi devenind instrument al politicii sociale.

Din punctul de vedere al concepţiei economice, s-a produs o modificare în ceea ce priveşte proprietatea, social-democraţii optând pentru o economie mixtă, care nu presupune desfiinţarea proprietăţii private. S-a menţionat, de asemenea, că experienţa a demonstrat că desfiinţarea proprietăţii private nu conduce automat la creşterea libertăţilor umane.

S-a remarcat, de asemenea, că există riscul ca planificarea economică centralizată să răpească individului dreptul de a fi subiect activ în procesul economic. Astfel, social-democraţii au apreciat că este necesară o sinteză între planificare şi piaţă, considerată a fi calea optimală a dezvoltării economice.

În 1960, socialistul francez Jules Germain susţinea această concepţie economică, observând că atât “colectivismul totalitar”, cât şi liberalismul capitalist sunt căi excesive, pledând pentru o "a treia cale", care stipula libertatea individului, dar şi obligativitatea organizării colective a societăţii.

În 1970, social-democratul german Richard Lowenthal avea să nuanţeze acest punct de vedere. Se recunoştea că atât dogma etatizării, cât şi cea a proprietăţii private necontrolate creau, în mod egal, neajunsuri, însă “democraţia liberă, ca şi industria contemporană, au fost create în ţări cu orânduiri bazate pe proprietatea privată a mijloacelor de producţie”.

Congresul din 1951 al Internaţionalei Socialiste a statuat concepţia social-democrată despre democraţie, fiind abandonată ideea luptei de clasă, amplu analizată şi în 1959 la Bad Godesberg. Aici s-au definit idealul social şi valorile fundamentale ale social-democraţiei: “Idealul nostru constă în făurirea societăţii în care fiecare om îşi va putea dezvolta liber personalitatea, iar ca membru activ al comunităţii, va putea participa cu simţ de răspundere la viaţa politică, economică şi culturală a umanităţii”, se menţiona în documente.

Valorile fundamentale promovate cu acest prilej îşi aveau rădăcinile în filosofia iluministă, în filosofia lui Kant, în idealurile revoluţiei franceze. Triada Libertate - Egalitate - Fraternitate a devenit Libertate - Dreptate - Solidaritate, continuând ideea libertăţii pe care se întemeia lupta pentru democraţie în societatea actuală. Conceptul de egalitate, “mistica ideii de egalitate” - care a dus la egalitarismul societăţilor totalitariste - au fost înlocuite cu egalitatea în faţa legii, dreptatea.

2. 3 Noi premise teoretice: raţionalismul critic 

Încă din 1934, epistemologul austriac Karl Popper, în lucrarea “Logica cercetării”, propunea o nouă teorie a cunoaşterii, pe care ulterior a aplicat-o la nivelul societăţii, în lucrările “Societatea deschisă şi duşmanii săi” (1945) şi “Predicţie şi profeţie în ştiinţele sociale” (1948).

Noul mod de gândire, numit “raţionalism critic”, a influenţat în mod direct gândirea social-democrată, prin apariţia lucrării “Raţionalismul critic şi social-democraţia”, sub coordonarea lui Helmuth Schmidt.

Este interesant a prezenta premisele teoretice ale acestei schimbări produse la nivelul social-democraţiei, mai ales că multe dintre aceste probleme rămân actuale şi astăzi.

Punctul de plecare al teoriei lui Popper este problema cunoaşterii şi a modului de creştere a cunoaşterii omeneşti, care trebuie să depăşească cadrul discuţiei filosofice abstracte.

Cunoaşterea certă (ştiinţifică) şi înaintarea ei se produce prin cercetare şi întrebarea fundamentală este: care este calea sigură a cunoaşterii ? Care este cea mai bună metodă de cercetare? Nici calea empirică, nici calea axiomatică nu reprezintă un răspuns, elementele fundamentale ale cercetării fiind - ipotezele şi testarea lor.

Ştiinţa trebuie să formuleze ipoteze îndrăzneţe, iar criteriul de testare propus de Popper este “falsificarea ipotezelor”, care constă în acceptarea criticii ca metodă absolută de gândire. “Falsificarea ipotezelor” constă în formularea inventarului complet de infirmări prin “experimente cruciale”, revelatoare pentru întreaga teorie.

În concluzie, ştiinţa este în esenţă critică şi criticabilă, mitul infailibilităţii teoriilor şi adevărurilor certe este unul dintre cele mai primejdioase în ştiinţă.

În lucrarea “Ce este dialectica?”, din 1950, Popper şi-a propus să examineze dacă metoda dialectică este sau nu o metodă ştiinţifică, conform raţionalismului critic. Principiul contradicţiei şi al negării negaţiei s-au dovedit a fi ipoteze false. Tot o ipoteză falsă este, conform analizei lui Popper, şi ideea hegeliano-marxistă a devenirii şi, mai ales, aplicarea dialecticii în analiza societăţii. În centrul criticii s-a aflat, de fapt, teoria marxistă privind “trecerea inevitabilă de la capitalism la socialism”.

În lucrarea scrisă în 1957, “Mizeria istorismului”, Karl Popper examinează raţionalist-critic această mitologie, ajungând la concluzia că nu se poate afirma că istoria are legi, nici că există progres social în termeni de fatalitate logică. De aceea nu sunt posibile predicţii. Societăţile există, au legi, dar sunt stabilite de oameni. Raţiunea critică permite elaborarea viitorului. În lucrarea “Societatea deschisă şi duşmanii ei”, Popper denunţa noii “idoli” ai lumii moderne: doctrinele social-politice învechite, ideologiile nesupuse testării logice, încremenirile în doctrină.

În plan practic, acestea erau incapabile a-şi depăşi propriile erori, chiar când acestea erau evidente. Societăţile deschise sunt societăţile care acceptă schimbarea şi care o analizează în mod raţional. Societatea deschisă este - conform teoriei lui Popper - în permanentă schimbare menită să îi asigure echilibrul. Ea este, în esenţă, înţelegere şi colaborare raţională între oameni, deci o societate democratică.

Refuzul schimbării poate aduce dezechilibrul, tensiunea socială, violenţa şi se datorează persistenţei în eroare, închiderii faţă de realitate, “încremenirii în doctrină”, ca în cazul dictaturilor.

2.4 Provocările unei noi epoci

În 1989, la cel de-al XVIII-lea Congres al Internaţionalei Socialiste, desfăşurat la Stockholm, s-a încercat diagnosticarea dimensiunilor noilor realităţi politice ale lumii, iar peste trei ani, la Berlin, cu prilejul celui de-al XIX-lea Congres, secretarul general al Internaţionalei Socialiste, Luis Ayala, a prezentat un raport detaliat, care a formulat scopurile strategice şi activităţile fundamentale cu care social-democraţii s-au decis să răspundă provocărilor noii epoci, după 1989.

Raportul secretarului general al Internaţionalei Socialiste, Luis Ayala, prezentat Congresului de la Berlin, la 15-17 septembrie 1992, definea epoca declanşată de prăbuşirea comunismului şi de sfârşitul războiului rece drept una provocatoare.

“Este cert că trăim într-o lume nouă - noutatea ca atare fiind un mănunchi mai puţin complex şi ambiguu de autentice provocări. Şi este, de asemenea, cert că social-democraţii şi Internaţionala Socialistă trebuie să joace un rol proeminent în această lume, pentru a-i conferi cât mai multă consistenţă pe temeiul raţiunii”, aprecia Luis Ayala.

De la încheierea războiului mondial şi până în 1989, se poate considera că lumea a fost, în mare măsură, bipolară. Ea a întreţinut un îndelungat război rece, alimentat de ideologii opuse democraţiei. 

S-a recunoscut în raport, că în lumea de astăzi există realităţi neliniştitoare, pentru că ele au adus lumii un nivel înfricoşător de dezordine, “tocmai când lumea devine tot mai marcată de interdependenţă”.

Care sunt aceste tendinţe periculoase? Cele mai alarmante par a fi conflictele regionale etnice, explozia conflictelor interetnice şi dezechilibrele economiei globale.

Prăbuşirea Imperiului Sovietic şi desprinderea statelor aflate sub sfera sa de influenţă au determinat, în plan secund, şi resurecţia unor vechi tare ale istoriei. Analiza a pus în evidenţă că “lumea care se naşte nu se naşte pură, ci cu memoria coşmarului prin care a trecut. Ea poate amplifica acest coşmar, dându-i o nouă vigoare. Dar poate şi evita coşmarul prin luciditate şi prin dialogul pe care luciditatea îl face posibil”, după cum afirmă Luis Ayala. 

Internaţionalei Socialiste şi social-democraţilor le stă în obligaţie să devină campionii acestei salvatoare lucidităţi. Congresul al XIX-lea de la Berlin a fixat cu precizie scopurile strategice şi activităţile menite să transpună în realitate această datorie:

a. Fortificarea democraţiei (salvarea, extinderea, adâncirea, sprijinirea, aprofundarea democraţiei, ca formă superioară de organizare socială şi politică, care şi-a dovedit superioritatea în raport cu orice alternative încercate în istorie);

b. Facilitarea schimbărilor pozitive (drepturile omului, democraţia şi economia de piaţă; orice schimbări care favorizează aceste aspiraţii; în ţările în care ele nu s-au cristalizat ca realităţi, trebuie sprijinite, întrucât, în acest fel, se pot evita incompatibilităţile ce generează conflicte);

c. Soluţionarea problemelor ameninţătoare (există realităţi şi probleme care ameninţă schimbările pozitive. Ele trebuie eliminate la timp;

d. Cooperarea internaţională (nimic nu este mai eficace decât cooperarea internaţională la cât mai multe niveluri; provocărilor prezentului şi viitorului nu li se poate răspunde mai bine pe altă cale, decât pe aceea a dialogului şi înţelegerii).

Pentru a realiza aceste scopuri strategice, Internaţionala Socialistă şi-a propus să desfăşoare activităţi în cinci zone principale: cea a democraţiei, cea a păcii, cea a dezvoltării economice, cea privind mediul înconjurător şi cea privind drepturile omului.

Din punctul de vedere al concepţiei despre economie, Internaţionala Socialistă şi-a păstreat convingerile din domeniul dezvoltării economice, dar le-a dat tonalităţi şi accente noi. Priorităţile prezentului şi ale viitorului imediat au fost considerate următoarele: cooperarea internaţională mai puternică, recunoaşterea relaţiei de determinare între dezvoltarea economică şi respectarea drepturilor omului, folosirea forţei de muncă pe piaţa internaţională a muncii, reconcilierea între două preocupări - cea pentru dezvoltarea economică şi cea pentru protecţia mediului.

Aceste idei sunt, în cea mai mare parte, reflexe ale gândirii economice afirmate de doi mari doctrinari social-democraţi: Willy Brandt şi Michael Manley. Willy Brandt a dat o expresie internaţională politicii economice social-democrate moderne în perioada în care a fost liderul Comisiei Economice Nord-Sud, când s-a aplecat asupra inegalităţilor dintre cele două categorii de regiuni şi a încercat să propună soluţii la problemele urgente ale dezvoltării.

Michael Manley, a dezvoltat idei convergente, în calitatea sa de preşedinte al Comitetului Internaţionalei Socialiste pentru Politică Economică (SICEP). 

În 1990, Pierre Mauroy a adus completări acestor idei social-democrate. 

În calitate de vicepreşedinte al Internaţionalei Socialiste, cu prilejul întrunirii de la New York a Consiliului acesteia, referindu-se la problematica micşorării decalajelor dintre Nord şi Sud, a afirmat că se poate vorbi despre “iluzia echilibrului global”, bunăstarea unui miliard de oameni având la bază mizeria altor patru miliarde. Totodată, Mauroy a atras atenţia şi asupra “iluziei că am avea încă timp pentru rezolvarea acestor probleme”.

3. SOCIAL-DEMOCRAŢIA – PREZENT ŞI VIITOR

3. 1 Noua Europă a secolului XXI

La reuniunea Consiliului Internaţionalei Socialiste de la Lisabona, din noiembrie 1993, grupul de lucru prezidat de Heinz Fischer şi Thijs Woltgens, a fost prezentat un document doctrinar, cuprinzând 155 de judecăţi concluzive, valori şi principii privind memoria şi, mai ales, viitorul Europei social-democrate.

În document se menţionează că prăbuşirea sistemului comunist şi sfârşitul bipolarităţii în lume plasează stânga europeană în faţa unor sarcini noi şi importante. Dezintegrarea sistemului comunist şi transformările politice, economice şi sociale care decurg de aici provoacă răsturnări şi afectează condiţiile de viaţă materiale şi morale ale tuturor popoarelor europene, atât în Est, cât şi în Vest.

Diferenţa de ritm în evoluţia socială, culturală şi politică dintre Est şi Vest pune probleme cărora stânga trebuie să le răspundă. Trebuie să fie definite mai multe căi de apropiere a nivelului de dezvoltare economică, politică, socială şi culturală care să permită realizarea unificării continentului într-un cadru general de prosperitate şi dreptate.

Referitor la concepţia despre rolul statului, documentul a menţionat că este important ca principiul istoric al statului-naţiune să se adapteze la noile provocări care impun integrarea, crearea de instituţii supranaţionale şi la evoluţia generală a lumii, fără ca, totodată, sentimentul apartenenţei la o patrie să dispară, pentru că o asemenea pierdere ar oferi teren propice evoluţiei naţionalismului brutal. De aceea, social-democraţia trebuie să aibă un discurs politic ofensiv, să pună accentul pe primordialitatea politicii şi a naţiunii.

În acest context, s-a afirmat că trebuie lansat un apel curajos la solidaritate şi responsabilitate. În Europa, ideea solidarităţii a contribuit la succesul experienţei statului social, datorită acţiunii partidelor socialiste şi social-democrate. 

Moştenirea statului social, care reprezintă o parte atât de importantă a identităţii stângii, trebuie să fie reconsiderată, ţinând cont de mişcarea de migraţie în interiorul Europei şi de afluxul de persoane provenind de pe alte continente, care pun importante probleme de repartiţie şi să ţină cont, în mod egal, de lupta contra şomajului, care va fi imposibilă în cazul evoluţiei liniare a politicii actuale.

O social-democraţie care nu ar avea curajul de a se refundamenta, care se mulţumeşte să gireze status-quo-ul, riscă să piardă avantajul intelectual. Avantajul intelectual înseamnă, în mod egal, şi avantaj politic şi pentru aceasta trebuie să se bată stânga, se menţiona în document.

Partidele socialiste şi social-democrate reunite în Partidul Socialiştilor Europeni trebuie să se raporteze la tradiţiile şi valorile mişcării muncitoreşti europene şi să contribuie la construirea viitorului Europei, să fie o voce în democraţia europeană.

La Milano, între 1 şi 2 martie 1999 s-au desfăşurat lucrările celui de al IV-lea Congres al Partidului Socialiştilor Europeni.

În finalul reuniunii a fost adoptat Manifestul Socialiştilor, intitulat „Noua Europă a Secolului XXI.

Manifestul conţinea un angajament pentru reforma instituţiilor europene în vederea pregătirii căii pentru lărgirea Uniunii Europene. De asemenea, a fost prevăzută reforma politicii agricole comune. În centrul programului s-a aflat crearea de noi locuri de muncă, dar formularea a fost moderată, pentru a împăca diferendele în această chestiune dintre diferitele ţări membre.

Alte teme prioritare abordate au fost: creşterea economică, lupta împotriva crimei organizate, protecţia muncii şi interesul pentru cetăţeni; “Mai întâi oamenii” a fost deviza socialiştilor în alegerile europene. Problema rasismului şi a xenofobiei a fost de asemenea amintită în manifest.

Tony Blair a abordat problema “celei de a treia căi”, dar experienţa britanică a fost considerată a fi greu de exportat pe continent în condiţiile actuale, deşi s-a insistat pentru adoptarea unor “politici structurale ale reformei economice”. În centrul discursului său a fost chemarea pentru “un dialog cu prietenii noştri democraţi din S.U.A.” Blair a pledat, de asemenea, pentru reînnoirea modelului social european.

În opoziţie clară cu primul-ministru britanic, ministrul de finanţe german, Oskar Lafontaine a respins chemarea acestuia ca Europa să adopte cultura americană a întreprinderii libere şi a dereglementării.

Domnul Lafontaine a considerat că soluţia pentru crearea unor noi locuri de muncă constă în creşterea cheltuielilor statului şi reducerea ratei dobânzilor.

Confruntarea dintre Tony Blair şi Lafontaine a pus în evidenţă diferenţa dintre socialismul clasic, preferat de liderul social-democraţilor germani şi “reformatori”.

3. 2 Provocările mondializării

La Congresul al XXI-lea al Internaţionalei Socialiste, care a avut loc în toamna anului 1999, a fost adoptată o declaraţie intitulată “Provocările mondializării”.

Punctul de plecare al documentului l-a constituit recunoaşterea faptului că omenirea trăieşte o schimbare de epocă marcată de fenomenul mondializării, de trecerea de la societatea industrială la societatea informaţiei şi a cunoaşterii, cu o rapiditate şi o profunzime necunoscute în cursul schimbărilor istorice anterioare.

Revoluţia tehnologică, ce cuprinde şi pe cea biotehnologică şi, mai ales informatica, constituie factorul care a declanşat acest proces istoric. Odată cu mondializarea informaţiei, a economiei, a comerţului şi a mişcărilor capitalurilor, se deschid oportunităţi complet noi ce permit iniţiative transformatoare de dimensiuni extraordinare. Cu toate acestea, până astăzi, efectele cele mai evidente constau într-o dezvoltare şocantă a inegalităţilor atât în sânul tuturor societăţilor naţionale, cât şi între diferite părţi ale lumii, constata documentul.

Mondializarea informaţiei - revoluţie a comunicaţiei ce scurtează timpul şi distanţele, stabilind legături în timp real cu orice colţ al planetei şi cu privire la orice subiect - a accelerat evoluţia în sens unic, însă n-a realizat stabilirea dialogului. Aceasta a provocat respingeri culturale, afirmări ale identităţii faţă de ceea ce s-a resimţit ca o ameninţare spre omogenizare.

Mondializarea economiei şi a comerţului, menţionează documentul, produce o schimbare substanţială a dimensiunii şi structurilor întreprinderilor şi a pieţelor, a relaţiilor industriale şi a focalizării investiţiilor. Productivitatea creşte, dar este însoţită de şomaj tehnic, excedentele sunt împărţite în mod inechitabil, iar concepţia tradiţională privind munca este pusă în cauză. 

Mondializarea sistemului financiar, creşterea exponenţială a mişcărilor de capital pe termen scurt, sunt lipsite de cadrul de reglare ce le poate face previzibile. Mai mult de 90% din aceste fluxuri de capital se realizează în perioade de timp mai scurte de o săptămână şi nu mai corespund operaţiunilor clasice de schimburi de bunuri sau de servicii. De la începutul deceniului crize permanente lovesc regiuni întregi, ameninţând să se generalizeze şi să provoace puternice căderi sau creşteri ale veniturilor şi ale folosirii forţei de muncă din zonele respective, se observa în document.

Marele paradox al acestui moment istoric constă în faptul că niciodată oamenii n-au avut la dispoziţie atâtea posibilităţi de a lupta împotriva problemelor inegalităţii, foametei, bolilor sau deficienţelor în educaţie, dar aceste posibilităţi sunt folosite pentru a mări distanţele.

În document se subliniază preocuparea pentru a găsi soluţia schimbării acestei tendinţe, pentru a folosi mondializarea în folosul progresului uman.

Ţările centrale (cele dezvoltate, plasate în centrul soluţionării problemelor) au fost capabile să transfere la periferie consecinţele cele mai grave ale crizelor financiare, evitând contaminarea şi limitând efectele numai la ţările şi regiunile emergente (cele ce se dezvoltă rapid), însă devine din ce în ce mai evident că această situaţie nu mai poate fi prelungită. Sud-estul asiatic, Rusia sau America Latină ameninţă să răspândească epidemia.

Lichidarea modelului comunist, ca alternativă totalitaristă la democraţiile liberalo-capitaliste, a accelerat presiunea conservatorismului şi a neoliberalismului, accentuând manifestarea arogantă şi fundamentalistă, făcând să se confunde economia de piaţă cu societatea de piaţă şi să se proclame gândirea unică, sfârşitul istoriei. Reacţiile de respingere faţă de agresivitatea fundamentalismului neoconservator au făcut ca un număr tot mai mare de cetăţeni să fie atraşi de ideea socialismului democratic, constata documentul.

Această situaţie deschide porţile unei stângi democratice înnoite, capabilă să se angajeze pentru schimbare şi să folosească noile instrumente disponibile pentru atingerea obiectivelor de justiţie, libertate şi solidaritate.

Efectele revoluţiei tehnologice, mondializarea economică şi financiară, ca şi dispariţia blocurilor antagonice fac posibilă realizarea democraţiei şi suveranităţii, afirmarea statului-naţiune. 

Chiar structura statului-naţiune este pe cale să se schimbe, în cadrul unui dublu proces de descentralizare: de sus, sub presiunea unor structuri supranaţionale; de jos, în cadrul procesului de repartizare teritorială internă a puterii. 

Criteriul de subsidiaritate începe astfel să regleze repartizarea puterii dar, se subestimează riscurile de dezintegrare socială şi teritorială. Structurile centralizatoare şi intervenţioniste, exagerate sunt depăşite, deschizându-se astfel dezbaterea asupra dimensiunii necesare a statului în această nouă epocă. 

În acest context, statul-naţiune constituie adevăratul garant al coeziunii sociale – se menţionează în document.

O altă problemă importantă abordată a fost aceea a funcţiilor politicii care sunt pe cale de a se schimba, sub influenţa directă a ideologiei neoliberale. Înlocuirea societăţii democratice cu o societate de piaţă conduce la un individualism ce distruge spaţiul public în care se realizează valorile vieţii în comun, ale libertăţii şi ale coeziunii. 

Statul-naţiune îşi pierde astfel capacitatea de a reprezenta interesele generale şi devine incapabil să răspundă fenomenelor ce depăşesc frontierele naţionale, consecinţe directe ale mondializării.

Fără nici o îndoială, spaţiul şi funcţiile politicii sunt pe cale să se schimbe şi trebuie, să garanteze egalitatea şanselor între cetăţeni, să le asigure drepturile universale şi să apere consumatorii de tendinţele monopoliste ale pieţei. 

În concluzie, se afirmă în document, este necesar, din punct de vedere politic, să se manifeste o relaţie critică cu sistemul capitalist. 

Pe plan internaţional, proliferarea tehnologiilor militare de distrugere în masă, grupările teroriste ce au acces la armament sofisticat, criminalitatea organizată pe plan internaţional - cu acelaşi acces facil la noile tehnologii - constituie ameninţări împotriva cărora comunitatea internaţională nu dispune de instrumente adecvate.

În domeniul economic şi social, progresele Organizaţiei Mondiale a Comerţului, nu sunt suficiente pentru căutarea unui nou echilibru al schimburilor între ţări cu nivel diferit de dezvoltare. Nu există încă mijloace de a lupta împotriva exploatării muncii copiilor sau contra muncii forţate, ca manifestări ale unui “adevărat dumping social”. 

În domeniul financiar, ţinând seama de schimbările spectaculoase în fluxurile financiare pe termen scurt, documentul a subliniat că Fondul Monetar Internaţional, Banca Mondială şi instituţiile financiare regionale manifestă insuficienţe vizibile neputând face faţă turbulenţelor financiare din ce în ce mai frecvente. 

În privinţa celorlalte provocări, cum sunt cele legate de apărarea mediului înconjurător, nu numai că nu există mijloace de acţiune, dar când s-a încercat punerea în practică a prevederilor stabilite la summit-urile de la Rio de Janiero şi de la Tokio, au ieşit în evidenţă profunde divergenţe între ţările dezvoltate. 

Dar cel mai mare paradox, este că, într-o lume în care există tendinţe de dispariţie a frontierelor, a barierelor pentru informaţie, pentru comerţ, pentru investiţii, pentru mişcările de capital şi pentru schimburile de servicii, se ridică obstacole împotriva libertăţii de mişcare a fiinţelor umane.

Chestiunea-cheie a noii epoci ce se deschide este guvernabilitatea şi posibilitatea de a construi o societate pentru oameni.

S-a reafirmat că doctrina social-democrată a fost capabilă, în fiecare etapă a istoriei, să se reînnoiască. În Europa, de exemplu, social-democraţia şi-a demonstrat potenţialul său reformator. Capacitatea de înnoire a gândirii social-democrate, caracterul său reformator, se nasc din voinţa de justiţie, bazată pe dorinţa de libertate, se menţionează în document.

Schimbarea de epocă pe care o trăim, adică mondializarea informaţiei, a economiei, şi lichidarea politicii de bloc impune reformarea instrumentelor de acţiune politică, a concluzionat documentul.

3. 3 Statul bunăstării sociale – element central al concepţiei social-democrate

Welfare State - statul bunăstării sau statul social - a fost fundamentat teoretic şi pus în practică în baza experienţelor de guvernare ale partidelor social-democrate din ţările scandinave, Anglia, Austria, R.F.G., chiar şi dincolo de Atlantic.

Începutul a fost New Deal, politică iniţiată de preşedintele F.D.Roosvelt în perioada 1923-1933 pentru a depăşi efectele crizei de supra-producţie. Este vorba de acceptarea dirijismului pentru introducerea de corective în economie, de intervenţia statului pentru reglarea economiei liberale şi înfăptuirea unor obiective de justiţie socială. 

Pe această bază, s-a alcătuit programul Tennesee Valley Authority - industrializarea unei regiuni înapoiate prin măsuri anticriză: reducerea duratei legale de muncă la 48 de ore săptămânal, pentru crearea de noi locuri de muncă; limitarea scăderii salariilor; reducerea orelor suplimentare; creşterea salariilor; creşterea preţurilor la anumite mărfuri, în vederea rentabilizării şi creării fondurilor de investiţii etc.

Astfel a luat naştere etosul paternalist al “statului bunăstării”. El constă în politici sociale, precum: securitate şi protecţie socială (asigurări, pensii, alocaţii de şomaj); fixarea unui salariu minim garantat; redistribuirea produsului social (intervenţie dirijistă în domeniul repartiţiei); anumite garanţii în privinţa dreptului la muncă şi a rolului sindicatelor în elaborarea politicilor sociale la nivel macrosocial; corelaţii între legislaţie şi reformele welfare în domeniile sănătăţii, educaţiei şi familiei; politici culturale active şi dezvoltarea educaţiei şcolare şi de reconversie profesională a adulţilor.

Viziunea neoliberală despre “statul bunăstării” îmbină elemente de dirijism cu obiective de ordin social, în mod mediat. Acestei viziuni îi aparţine ideea intervenţiei statului pentru încurajarea sectoarelor de vârf, care presupun investiţii masive, sau a ramurilor strategice, care traversează dificultăţi. Tot ei au susţinut necesitatea subvenţionării agriculturii, în vederea modernizării rapide. Teza de bază după care asigurarea bunăstării generale nu poate fi concepută în afara bunăstării fiecărui cetăţean este acceptată de neoliberali şi de social-democraţi, în egală măsură.

Conform estimărilor formulate de specialişti, nivelul maxim atins de acesta a fost acela al anilor '60. Începând cu deceniul al şaptelea, “welfare state” ar fi intrat în dificultate, actualmente traversând o criză, care afectează întreaga societate occidentală.

“Statul bunăstării”, în perioada sa de glorie, a fost o sinteză viabilă între socialism şi piaţă, care a permis garanţii pentru cetăţean în cel puţin trei direcţii: venit minim, indiferent de fluctuaţiile cererii şi ofertei; diminuarea severă a nesiguranţei vieţii; standarde de viaţă bune pentru toţi cetăţenii, fără discriminare socială, în raport cu o gamă predeterminată de servicii sociale.

O asemenea societate este caracterizată de un coeficient ridicat de mulţumire socială pentru a face imposibile conflictele violente şi pentru a diminua drastic contradicţiile dintre diversele categorii sociale.

Până în preajma anilor ‘70, principiile social-democrate şi neoliberale care au guvernat “statul bunăstării” nu numai că au împiedicat confruntările şi contradicţiile sociale violente, dar au şi creat imaginea unei societăţi centrate pe individul uman, funcţionând pentru a-i realiza satisfăcător trebuinţele şi a-i permite dezvoltarea liberă.

Anii ’70 au adus criza energetică. Stagnarea economică occidentală din anii ‘70-‘80 a cuprins aproape toate statele dezvoltate. Acestea au continuat să desfăşoare programe sociale estimate între 20% (S.U.A. şi Japonia) şi 34% (Franţa şi Germania) din produsul naţional brut. Dar, în condiţiile stagnării economice, acestea au părut excese la mijlocul deceniului al şaptelea şi tema excesului de bunăstare a devenit predilectă pentru analiştii şi criticii “statului bunăstării”. Preocupările partidelor social-democrate de a atenua efectele crizei în sfera politicilor sociale au intrat oarecum brusc în contradicţie cu necesităţile de relansare şi modernizare a economiei. 

Ideile neoconservatoare şi-au făcut loc cu uşurinţă în majoritatea statelor occidentale. Partidele conservatoare acced la putere mai întâi în S.U.A., apoi în principalele state vestice europene, o dată cu începutul anilor ‘80.

Antiegalitarismul acestora, susţinut de sloganul “mai multă piaţă şi mai puţin stat” a presupus, în esenţă, creşterea impozitelor în vederea relansării economice. Totuşi, atât republicanul Ronald Reagan, cât şi conservatoarea Margaret Thatcher au eşuat în încercarea de a reduce drastic cheltuielile sociale. Politica de reducere a acestora nu s-a asociat cu o nouă etică a muncii şi a redistribuirii. 

Circa 50-60% din populaţie a fost afectată de extinderea impozitului progresiv pe venit. Reacţiile violente nu au întârziat să apară. Anglia conservatoare a fost prima care s-a confruntat cu manifestaţii de stradă şi proteste violente împotriva impozitelor pe veniturile personale.

“Noua sărăcie” a pus mari probleme într-o societate care a cunoscut beneficiile “statului bunăstării”. După un deceniu de opoziţie în care nu a stat pasivă, social-democraţia a fost pusă în situaţia de a reconstrui bunăstarea, folosind o nouă etică şi noi strategii.

 

4. A treia cale

4.1 Premise teoretice

Lansarea teoretică a ideii “a treia cale” a avut loc prin apariţia a două lucrări importante: “A Treia Cale” – a lui Anthony Giddens, consilierul premierului britanic Tony Blair, şi “Un nou avânt, noul centru” – a lui Bodo Hombach, apropiat al cancelarului german Gerhard Schröder.

Cei doi autori analizează impasul social-democraţiei actuale, criticând pilonii teoretici ai acestui curent politic: lumea muncii, mişcarea muncitorească, sindicatele, statul şi, în mod special, statul providenţial, pe care le consideră responsabile de stagnarea actuală.

Hombach şi Giddens cer deblocarea societăţii şi modernizarea ei - având în vedere schimbările de la nivelul economic şi mai ales de la nivelul pieţei muncii.

Este deci inutil, afirmă autorii, să mai vorbim de confruntarea patron-salariaţi, pentru că tradiţionala “clasă muncitoare” a dispărut în mare parte şi ea nu mai constituie suportul social al social-democraţiei actuale. Din această perspectivă, criteriile de împărţire dreapta-stânga devin din ce în ce mai complexe.

Anthony Giddens afirmă că mişcarea muncitorească va fi înlocuită de noi mişcări sociale care vor deveni veritabilii actori politici ai societăţii contemporane.

Ideea de “luptă de clasă” este înlocuită cu problematica raportului includere/excludere, Giddens afirmând că excluderea în exces, atât la nivelul social inferior, cât şi la cel superior, reprezintă fenomene sociale cu consecinţe extrem de negative. 

Unul dintre grupurile sociale importante este cel al categoriei defavorizaţilor care ar putea produce efecte de fragmentare şi conflicte la nivel social.

“Competitivitatea” şi “capacitatea de a crea bogăţie” trebuie să înlocuiască vechile valori ale securităţii sociale şi redistribuirii – elemente definitorii ale doctrinei social-democrate. În acest context, simţul progresului şi al riscului trebuie să fie împărtăşite şi de lumea muncii, nu numai de conducătorul întreprinderii, fiind baza unei politici economice active şi flexibile.

În concluzie, trebuie abandonat modelul pasiv al statului-providenţă, care a creat o societate a individului asistat, iar cetăţenii trebuie să devină actori economici ai un stat social investitor care dă fiecărui individ un rol activ. 

Anthony Giddens susţine şi ideea corelării eforturilor de creare a avuţiei cu cele de menţinere a coeziunii sociale, dar într-un context în care se instalează un nou dialog cu ştiinţa, tehnologia şi mutaţiile valorice specifice epocii actuale.

El identifică şase arii politice ale “celei de a treia căi”:

· O nouă politică, sau un al doilea val al democratizării; 

· O nouă relaţionare între stat şi piaţă şi societatea civilă;

· Politici de reduceri a impozitelor şi de încurajare a investiţiilor, inclusiv a investiţiilor sociale (educaţie, infrastructură);

· O reformă de fond a statului bunăstării sociale, prin crearea unui nou echilibru între risc şi securitatea socială;

· Un nou raport cu mediul înconjurător, care decurge din procesul de modernizare ecologică;

· O angajare pentru încurajarea iniţiativei transnaţionale, într-o lume a suveranităţii difuze.

4. 2 Dezbateri politice

4.2. a Întâlnirea de la Washington 

Reuniunea de la Washington - din aprilie 1999 - a prilejuit organizarea unei întâlniri a liderilor democraţi în care au fost afirmate politic conceptele-cheie, viziunea referitoare la marile probleme ale epocii contemporane ale celor doi oameni politici care au promovat conceptul “a treia cale”: Tony Blair şi Bill Clinton.

În discursul preşedintelui Statelor Unite ale Americii, Bill Clinton, s-a afirmat, încă de la început că, în America, conceptele-cheie care sintetizează concepţia social-politică actuală sunt: oportunitate, responsabilitate, comunitate.

Marea problemă la care trebuie să răspundă orice partid politic este, a afirmat Clinton, cum anume să obţii maximum de profit în contextul economiei globale şi în acelaşi timp să menţii contractul social. Întrebările care apar sunt: ce pot face guvernele pentru a fi sigure că orice cetăţean responsabil are o şansă de a reuşi în economia globală? Cum se poate da o faţă umană economiei globale? Care este astăzi natura contractului social şi care sunt mijloacele de aplicare ale acestuia? Cum se poate crea un concept de “comunitate”, atât naţională, cât şi internaţională, care să reunească oamenii, nu să-i despartă în funcţie de criterii etnice, rasiale, regionale?

Dintre problemele pe care le-a avut de rezolvat sistemul economic american, preşedintele Bill Clinton a enumerat problema săracilor, a inegalităţilor sociale. În contextul schimbărilor produse la nivelul muncii a apărut în prim plan relaţia dintre muncă şi familie, dintre muncă-şomaj şi creşterea economică.

Economia americană, afirma Clinton, a încercat să răspundă schimbărilor produse la nivelul societăţii prin programe de muncă flexibile, prin creşterea numărului persoanelor care muncesc acasă. 

În condiţiile în care economia tinde să se diversifice şi să devină din ce în ce mai caleidoscopică este necesar un sistem adecvat de protecţie socială.

Dincolo de discursul elocvent şi convingător al preşedintelui american, un raport publicat în ianuarie 1999 de Institutul pentru politică economică arată că în anii ’90, când economia S.U.A. a fost mai prosperă ca niciodată, câştigul mediu real al familiilor cu venituri ridicate a crescut cu 15%, în timp ce salariile celor săraci şi ale clasei de mijloc au stagnat, sau chiar au înregistrat un declin.

Jared Bernstein, coautor al raportului, observa “faptul că multe familii nu participă la împărţirea prosperităţii şi aceasta este, în mod clar, cea mai gravă problemă economică a ţării”.

Demn de remarcat este şi faptul că Raportul Rezervelor Federale (FED) constată că o mare parte a bogăţiei americanilor, din ultimul deceniu, provine din creşteri înregistrate la burse şi din valorile acţiunilor companiilor americane, din zona Internet-ului şi a segmentului de tehnologie înaltă.

În discursul lui Tony Blair de la reuniunea de la Washington s-a afirmat că în ceea ce priveşte “cea de a treia cale”, acest concept este legat de două mari probleme esenţiale: cum poţi obţine prosperitate economică într-o lume a economiei globale şi a schimbărilor tehnologice şi cum se poate asigura, în aceste condiţii, stabilitatea socială?

Premierul Blair a precizat cu acest prilej şi modul în care defineşte “cea de a treia cale”, plasată între “vechea stângă” şi “noua dreaptă”.

“Vechea stângă” - a afirmat premierul britanic - este direcţia care a încercat totdeauna să se împotrivească schimbărilor, iar “noua dreaptă” s-a constituit ca o contra-revoluţie, prin anii ’80 şi a manifestat o mare indiferenţă faţă de problemele sociale care ameninţau să producă fracturi la nivelul societăţii, adoptând un “laissez-faire” la nivel economic.

În acest context, în faţa partidelor de centru-stânga stă redescoperirea politicii comunitare în termenii relaţiei: comunitate-oportunitate-responsabilitate.

Din aceste principii de desprind patru niveluri diferite de acţiune:

În primul rând, este vorba de reinserţia partidelor social-democrate la nivel comunitar ca “partide ale valorilor” şi nu ca partide cu poziţii fixe, ideologice sau politice.

În al doilea rând, trebuie definit un nou rol al guvernului, care să nu intervină masiv pe piaţa economică sau socială, ci să fie preocupat de noul său rol în promovarea educaţiei, inovăţiilor tehnologice, a micilor întreprinderi.

În termeni sociali, este acum vorba despre o nouă, modernă societate civilă, bazată pe drepturile şi obligaţiile individului.

În al treilea rând, trebuie redefinite mecanismele guvernării, parteneriatul între sectoarele public şi privat.

În al patrulea rând, termenii comunitate-oportunitate şi responsabilitate trebuie să se aplice atât pe plan naţional, cât şi pe plan internaţional, a menţionat premierul britanic.

Aceste valori ale social-democraţiei trebuie apărate peste tot în lume şi este nevoie să se acţioneze în favoarea integrării şi nu a izolării, evitându-se mişcările de refulare spre interesul naţional.

În concluzie, este necesară stabilirea unei agende de principii şi valori care să se transforme în acţiuni politice practice în jurul unei viziuni care să ofere o singură linie directoare.

4.2. b Manifestul “Europa: A treia cale – noul centru”

În iunie 1999 primul ministru britanic, Tony Blair, şi cancelarul german, Gerhard Schroeder, au semnat o declaraţie, intitulată “EUROPA: A TREIA CALE -  NOUL CENTRU”. Încă de la început se afirmă că: “Social-democraţia se află la guvernare în aproape toate statele Uniunii Europene. Social-democraţia a căpătat o nouă popularitate - dar numai pentru că, păstrându-şi valorile tradiţionale, a început, într-o manieră credibilă, să-şi reînnoiască ideile şi să-şi modernizeze programul. De asemenea şi pentru că militează nu numai pentru dreptatea socială, ci şi pentru dinamismul şi eliberarea spiritului creator”.

Noua formulă - afirmau Blair şi Schroeder - a început să-şi demonstreze eficacitatea electorală.

Manifestul “Europa: A Treia Cale - Noul Centru”, are o mare semnificaţie politică. În contextul refluxului politicii conservatoare a rămas gol un spaţiu politic ce se cerea acoperit, fără riscuri majore. Aşadar, pe scena politică a fost relansată ideea societăţii capitaliste creatoare de bogăţii, unic orizont posibil al secolului XXI. 

De asemenea, s-a vorbit despre abandonarea radicalismului de stânga şi de dreapta, devenite incompatibile cu complexitatea realităţii moderne şi cu înscrierea pe o “a treia cale”, capabilă să recentreze social-democraţia având la bază noile valori: modernitate şi pragmatism.

Această propunere politică avea să elimine egalitatea ca obiectiv permanent al social-democraţiei, ca şi considerarea statului ca pilon principal al justiţiei sociale, promovând consensul ca mecanism privilegiat al vieţii politice, încurajând iniţiativa individuală creatoare ca instrument decisiv al progresului social şi personal.

Noua direcţie - erau convinşi premierii german şi britanic - avea să învingă în toate ţările unde a fost depăşită rigiditatea paleosocial-democraţiei.

Analiştii politici însă au constatat că alegerile europene din iunie 1999 au infirmat aprecierea lui Tony Blair şi a lui Gerhard Schroeder, conform căreia “social-democraţia a dobândit o nouă popularitate”. În şase din cele 15 ţări ale Uniunii Europene (Belgia, Danemarca, Finlanda, Irlanda, Italia şi Olanda), partidele social-democrate au obţinut 20% din voturi, chiar mai puţin. 

În Franţa şi Luxemburg, aceste partide au obţinut între 22 - 23%. În cinci ţări (Germania, Grecia, Marea Britanie, Austria şi Suedia), voturile în favoarea social-democraţilor s-au situat între 26 - 33%. În Spania 35%, iar în Portugalia 43% din alegători au votat pentru social-democraţi.

Aceste rezultate au demonstrat că electoratul se află într-o stare de derută, confuzie, nesiguranţă, fiind supus unor presiuni permanente şi contradictorii.

4 .2 c Reuniunea de la Florenţa

Reuniunea de la Florenţa din noiembrie 1999 a “liderilor reformişti” a evidenţiat necesitatea reformării urgente a socialismului, ale cărui dogme s-au constituit în obstacole în calea politicilor economice. Chiar titlul seminarului a fost “Reformismul în secolul al XXI-lea”. La reuniune, protagonişti au fost preşedintele american, Bill Clinton, adeptul conceptelor “noua democraţie” şi “noua economie” şi Tony Blair, cel care a lansat celebrul concept “a treia cale”.

În centrul dezbaterilor nu a mai stat acest concept care a fost chiar evitat, ci problemele viitorului politicii şi provocările secolului XXI.

S-a afirmat necesitatea de a reforma statul social,  imposibil de menţinut în Europa ca urmare a schimbărilor demografice. S-a pus de asemenea problema identificării motoarelor creşterii economice: noile tehnologii (Internet-ul) şi investiţiile în educaţie în vederea creării “societăţii cunoaşterii”, model care continuă modelul societăţii post-industriale.

La reuniune s-au confruntat, cel puţin la nivelul discursului, axa Washington-Londra-Berlin, numită de Lionel Jospin “conştiinţa dezlănţuită a liberalismului” şi social-democraţia tradiţională.

Premierul francez a afirmat că democraţia trebuie să recunoască controlul în economie, căutarea mecanismelor care să favorizeze o creştere echilibrată, în beneficiul celor defavorizaţi.

Premierul britanic Tony Blair a replicat, ca partizan al îmbinării creşterii economice cu justiţia socială, că “trebuie să oprim risipa”, oferind însă noi drepturi sociale.

La reuniunea de la Florenţa nu a fost elaborat nici un document, nu s-au încheiat acorduri şi nici nu s-au luat angajamente, aceasta fiind o întâlnire informală, o repetiţie a reuniunii din primăvara acestui an.

Preşedintele brazilian Fernando Henrique Cardoso a subliniat în discursul său că nu există un model unic pentru stânga, că nu există deosebiri între “a treia cale”, propusă de Tony Blair şi socialismul lui Lionel Jospin. Pur şi simplu fiecare guvern trebuie să se adapteze la situaţia din ţara sa şi să-şi regăsească propria cale - a subliniat preşedintele brazilian, care se află de cinci ani la conducerea ţării sale, cu sprijinul forţelor de centru-dreapta.

Într-un interviu acordat, cu acest prilej, ziarului „Corriere della Sera”, el a subliniat că multe din reformele realizate în Brazilia au constituit o necesitate, dincolo de culoarea politică a guvernelor. 

Premierul francez Lionel Jospin, într-un articol-manifest, intitulat “Iată care este democraţia mea”, îşi prezenta punctul de vedere înaintea reuniunii de la Florenţa.

După opinia sa, social-democraţia astăzi nu mai poate fi considerată un sistem, ci un mod de organizare a societăţii şi de subordonare a economiei la cerinţele populaţiei.

Premierul francez a afirmat clar că acceptă economia de piaţă, dar respinge “societatea de piaţă”, deoarece în timp ce piaţa produce bogăţie, ea nu conţine nici valori, nici protecţie. Societatea nu se limitează la schimb de mărfuri, deci piaţa nu poate fi unicul ei stimulent. În consecinţă, afirma Jospin, “Noi nu suntem liberali de stânga, suntem socialişti. Şi a fi socialist înseamnă să afirmi că există un primat al politicului asupra economicului”.

Dacă “a treia cale” se situează între comunism şi capitalism, ea nu este decât socialismul democratic. Dacă însă se situează între social-democraţie şi liberalism este greu să fi însuşită de social-democraţia franceză, afirma premierul francez.

“A treia cale” pare mai degrabă, a continuat Jospin,  forma naţională a social-democraţiei din Marea Britanie, în încercarea sa de a se refonda teoretic şi politic, în condiţii istorice specifice.

În Franţa mişcarea social-democrată are un puternic caracter politic realizând o coaliţie pluralistă de stânga, capabilă să realizeze modalităţi moderne de abordare.

Este vorba de o modernitate ţinută sub control şi care respectă caracteristicile naţionale, valorile tradiţionale: dreptate, libertate, control colectiv asupra destinului naţional, afirmarea individului fără respingerea realităţilor colective. Aceste idei se cer însă realizate prin mijloace noi, în acord cu schimbările actuale.

Referitor la proprietate, proprietatea colectivă trebuie să realizeze alianţe cu proprietate privată justificate atât politic cât şi economic (crearea de locuri de muncă, creştere economică, locul Franţei pe plan mondial).

Această corelarea a scopurilor cu mijloacele reprezintă modul de a formula un reformism modern, mijlocul de a realiza un nou proiect politic.

Mondializarea este un proces realizat de oameni, nu este o fatalitate obiectivă. Acest proces al mondializării poate fi organizat în Europa, atât la nivel financiar şi comercial, cât şi la cel al informaţiei, în avantajul societăţilor, susţine Jospin.

Din punct de vedere al problemei statului, premierul francez a afirmat clar opţiunea pentru statul social, menţionând însă că ataşamentul faţă de redistribuire nu este exclusiv.

În egală măsură trebuie acordată atenţie procesului de producţie care precede şi permite redistribuirea şi care este supus exigenţelor competitivităţii (problemă pusă încă de Saint-Simon, Proudhon şi Marx).

A fi socialist, afirma Jospin, înseamnă a construi o societate mai dreaptă, a încerca să reduci inegalitatea, de a face o societate flexibilă, pentru cei slabi şi exigentă faţă de cei puternici.

4. 3 Implicaţii teoretice

Termenul “A treia cale” a generat multe discuţii, dar nimeni nu l-a definit. Pare a fi un proces, o temă de dezbateri între politicieni şi politologi, cu privire la o guvernare centristă, plasată între vechile ideologii de stânga şi cele de dreapta, iar din punct de vedere politic, acest proces înseamnă găsirea unui canal navigabil între thacher-ism şi socialismul de stil vechi.

Interesul acordat termenului, reacţiile la acesta, au fost extrem de variate, datorită faptului că fiecare dintre partidele social-democrate activează în condiţii extrem de diferite. Nici măcar Bill Clinton şi Tony Blair nu împărtăşesc un model unic de abordare a problemelor economico-sociale. Din altă perspectivă, afirmă analiştii, este o ciocnire între globalizare şi naţionalism. Lionel Jospin, afirma clar că “Nu cred într-un model pe care cineva încearcă să mi-l impună”.

Alţi analişti consideră că termenul este echivoc,cu sensuri mai mult implicite decât explicite.

Analistul Ralf Dahrendorf observa existenţa a ceva artificial, aproape elitist, în conceptul “a treia cale”, că lansarea lui a fost posibilă numai cu ajutorul unor metode de comunicare intensivă. Acest demers reprezintă, conform analistului, “o nefericită tentaţie de a impune o “ideologie unitară”, într-o lume deschisă în care nu există doar două sau trei căi, ci un număr nelimitat de abordări. 

Cert este că termenul “a treia cale” pune în centrul discuţiei câteva concepte şi idei fundamentale: “noua economie”, “noua democraţie”, “noua cultură” lansate mai ales de preşedintele american Bill Clinton, conţinând de fapt o idee lansată de George Bush în 1991: o “nouă ordine mondială” care să fie realizată sub conducerea S.U.A. Cunoscutul politolog american Alvin Toffler numea scopul acestei ample schimbări promovarea unei “noi civilizaţii”. 

Conceptul de “noua economie” (new economy) a fost creat pentru a descrie deplasarea sistemelor economice de la producţia industrială de bunuri fizice spre furnizarea de servicii şi de produse imateriale cu un conţinut ridicat de cunoaştere, ca în cazul software-ului. 

Conceptul “noua economie” este un concept elaborat de analiştii americani, care a fost importat şi în Europa, pentru că surprinde elementele de noutate de la nivel economic, importanţa unui sistem educativ de calitate, care să pregătească şi să valorifice “brainware generation”.

Această schimbare ridică însă numeroase probleme şi prezintă numeroase riscuri, care trebuie analizate în raport cu legile tradiţionale ale economiei.

“Noua cultură” este un concept (unii o numesc ideologie) care promovează aceleaşi linii principale ale liberalismului, în esenţă conceptul de “„societate deschisă”, lansat de K. Popper, edificată pe principiul concurenţei, succesului individual şi pe consum material.

Globalizarea ar duce, din această perspectivă, la diminuarea diferenţelor culturale şi la promovarea unei culturi universale care ar avea ca prototip cultura americană.

De acest concept se leagă şi dezbaterile referitoare la o “nouă hartă a lumii” culturale, în care apăreau cinci comunităţi culturale: euro-americană, euro-asiatică, islamică, confucianistă şi hindusă. În cadrul acestei noi hărţi, cultura euro-americană ar avea un rol specific, determinant.

Conceptul “noua societate” este legat de “societatea informatizării” care a dobândit dimensiuni globale, influenţând modul de a gândi lumea şi societatea.

În centrul acestui concept se află individul creator, consumator şi producător, iar scopul activităţii constă în maximizarea utilităţii individuale, măsurată în funcţie de valoarea bunurilor şi serviciilor, la baza aprecierii aflându-se deci elemente exterioare individului.

Astfel, problema contractului social, a consensului trec în plan secundar. Optimizarea tranzacţiilor şi eficienţa economică devin scopuri prioritare în raport cu celelalte mecanisme de solidaritate comunitară. Societatea devine o societate de piaţă, în care piaţa organizează şi reglemetează societatea.

Piaţa realizează şi echitatea socială, care înseamnă că orice individ poate intra în concurenţă şi-şi poate asigura bunăstarea prin proprie iniţiativă şi prin creativitatea sa, idei comune şi teoriei lui John Rawls şi teoreticienilor “celei de a treia căii” care pun în prim plan principiul responsabilităţii individuale.

În concluzie, capitalul este sursa valorii, fiinţa umană fiind redusă la calitatea de resursă umană, iar individul nu are valoare decât dacă este rentabil.

4. 4 Critici ale conceptului “a treia cale”

4. 4 a O demisie semnificativă

La 11 martie 1999, Oskar Lafontaine, ministru de finanţe şi preşedinte al Partidului social-democrat german demisiona din ambele funcţii, fiind cea mai aspră reacţie la noua direcţie imprimată social-democraţiei de cancelarul german. Deşi continua înfruntare dintre Lafontaine şi cancelarul german Gerhard Schroeder era binecunoscută, puţini analişti au prevăzut un asemena deznodământ.

Domnul Lafontaine, adept al neo-keynesianismului în abordarea economică şi ideolog al stângii social-democrate clasice reprezenta o piedică importantă în calea politicilor liberale reformatoare ale cancelarului german, deghizate lexical în “a treia cale”, marca Blair sau “Neue Mitte” pentru uzul electoratului german.

Declaraţiile domnului Lafontaine privind o întărire a controlului asupra “cazinoului global al pieţelor financiare mondiale”, chemările sale pentru reducerea dobânzilor şi întreaga sa campanie pentru un stat mai intervenţionist, cu mai multe cheltuieli guvernamentale, l-au aşezat în totală opoziţie cu politica cancelarului german.

Supus unei presiuni în creştere de către marea finanţă şi industrie, atât germană, cât şi internaţională şi aspru criticat de cancelar la ultima şedinţă de guvern, chiar dacă numele lui Lafontaine n-a fost pronunţat explicit, “Oskar cel roşu” sau “Cel mai periculos om din Europa” cum l-au caracterizat ziarele controlate de marele capital, a fost silit să cedeze, demisionând din toate funcţiile deţinute.

Demisia a fost salutată de lumea de afaceri şi mass-media germană care îl acuzau pe Oskar Lafontaine pentru reforma fiscală, care se baza pe o redistribuire de venituri de la lumea afacerilor către cei cu câştiguri mai modeste şi care ar fi deteriorat competitivitatea întreprinderilor germane. De altfel, 22 dintre cele mai mari concerne i-au adresat lui Schroeder o scrisoare deschisă, în care ameninţau să oprească investiţiile în Germania şi să-şi mute sediile în alte ţări cu un sistem de impozitare mai favorabil.

De asemenea, Oskar Lafontaine a stârnit ostilitatea lumii financiare europene când a cerut reducerea dobânzilor Băncii Centrale Europene, precum şi antipatia omologilor săi din ţările Uniunii când a propus nivelarea sistemului de impozitare la nivel european. Toate acestea au demonstrat clar contextul în care se duce azi lupta dintre programele politice social-democrate şi marile interese ale centrelor de putere, ca şi cedările social-democraţiei camuflate de conceptul “a treia cale”.

4.4 b Trădările stângii

Doi politologi, Laurent Mauduit şi Gerard Desportes, au publicat un eseu intitulat “Stânga imaginară”, cu subtitlul “trădările lui Jospin”. Conform autorilor, premierul socialist stigmatizează “capitalismul sălbatic”, excesele ultraliberalismului şi nelegiuirile “globalizării”; dar apoi, pe ascuns, practic face exact contrariul a ceea ce predică, iar sub conducerea sa, Franţa s-a aliniat tot mai mult la economia de piaţă şi la modelul liberal anglo-saxon.

Modul în care Jospin a “administrat” cazul Michelin pare să le dea dreptate autorilor cărţii. Se ştie că numărul doi mondial pe piaţa anvelopelor a provocat un scandal de proporţii anunţând simultan profituri record (+17,5% în primul semestru al anului 1999) şi reduceri ale locurilor de muncă (desfiinţarea a 7500 de locuri de muncă în trei ani) “pentru a îmbunătăţi productivitatea”. Cu alte cuvinte: “câştig, deci concediez”.

Lionel Jospin s-a aflat în încurcătură: pe de-o parte nu putea trece cu buretele peste opţiunile pe care le-a făcut de când a venit la putere (renunţarea la dirijism în economie, neintervenţia statului în sectorul privat), iar pe de altă parte nu putea rămâne indiferent în faţa unei manevre care contravine angajamentelor sociale (“prioritate absolută pentru locurile de muncă”) ale guvernului său. Iniţial, premierul a afirmat că statul nu poate şi nu trebuie să se amestece în treburile unei companii multinaţionale private. Apoi, sub presiunea “stângii extremiste” (comuniştii prezenţi în guvern cu 4 miniştri, aripa radicală a PS, ultrastânga) a început să atace “dictatura acţionariatului”. Acum Lionel Jospin meditează să elaboreze o lege care să penalizeze (desfiinţând facilităţile şi ajutoarele) întreprinderile private care fac profituri şi în acelaşi timp reduc locuri de muncă.

Dar revenirea la ortodoxia socialistă nu convinge, subliniază autorii. Este suficient să amintim că Jospin, care nu fusese asociat, primăvara trecută, la “manifestul pentru cea de-a treia cale” parafat de laburistul englez Blair şi social-democratul german Schroeder, a reluat dialogul cu promotorii “social-liberalismului”.

4.4 c Un fals radicalism

Discursul referitor la “cea de-a treia cale” implică mai multe postulate: neoliberalismul, adept al liberei pieţe, e în plină ascensiune; ideile, programele şi politica stângii sunt în ruină; trebuie dezvoltată o politică alternativă care să integreze o gândire nouă şi măsuri capabile să se confrunte cu noile transformări în viaţa noastră economică şi socială. 

Giddens – afirmă analistul Steven Lukes – reia această retorică, argumentează, delimitează un program şi propune măsuri specifice. Retorica este foarte importantă în acest demers teoretic. Deşi se declară dincolo de stânga şi de dreapta este prezentă o aversiune faţă de stânga, de social-democraţie. 

Şi dl. Clinton şi dl. Blair, ca şi reprezentanţii social-democraţiei italiene şi braziliene şi-au apropiat limbajul “căii a treia”, observă analistul.

Expresia “calea a treia” – consideră Steven Lukes - dă impresia de fermitate, că ar exista un singur drum alternativ, reprezintă un model destinat exportului în lumea revizioniştilor europeni care au o lungă şi bogată istorie. 

Un alt analist, Chantal Mouffe, observă că în anii ’80 distincţia stânga-dreapta a devenit discutabilă odată cu căderea comunismului cu evoluţia spre centru a partidelor socialiste.

Ideea “celei de-a treia căi” a sprijinit această deplasare şi a pus în discuţie “centrul radical” – observă autorul. Acesta se vrea diferit de centrul tradiţional şi vrea să depăşească diferenţierea tradiţionlă dintre stânga şi dreapta, punând în discuţie temele şi valorile celor două concepţii. 

Examinat mai îndeaproape, dincolo de încărcătura retorică, acest centrism radical aminteşte de campania electorală a lui Clinton. 

Critica post-modernă a ideologiei iluministe sublinia demult că este posibil şi necesar de a disocia proiectul stângii de premisele ei teoretice. La capătul acestei analize devenea necesară delimitarea şi reformularea obiectivelor stângii. Se punea în discuţie ideea progresului în varianta iluministă. Problema este de fapt – observă analistul – problema modernizării modului de a gândi care ar trebui să depăşească fracturile şi să conceapă viaţa ca un dialog. 

Aceste idei susţinute de teoreticienii “celei de-a treia căi” ignoră de fapt analiza raportului de putere şi a rolului lui în societate. Din această perspectivă, afirmă Lukes, este necinstit să fie prezentată ca radicală o astfel de concepţie care a renunţat la un principiu al politicii radicale: definirea adversarului.

Specificul democraţiei moderne implică, afirmă autorul, recunoaşterea conflictelor, iar stânga trebuie să reactiveze lupta democratică, nu să o proclame depăşită şi să propună o soluţie de înlocuire a liberalismului. Această hegemonie incontestabilă a neoliberalismului, remarcă analistul, demonstrează că stânga este marele perdant pe plan ideologic, deşi pe plan practic a câştigat, guvernând în majoritatea ţărilor europene. 

În această viziune, mondializarea constituie justificarea dogmei că nu există soluţie pentru schimbarea stării de fapt, implicit se preia ideologia neoliberală şi se transformă în necesitate istorică o stare de lucruri conjuncturală.

Sub pretextul mondializării se justifică status quo-ul şi se întăreşte poziţia marilor firme multinaţionale care sunt prezentate exclusiv ca rezultat al revoluţiei tehnologice. 

Un proiect cu adevărat radical ar trebui să înceapă cu recunoaşterea distincţiei dintre producerea bogăţiei şi cantitatea de muncă necesară acestei producţii şi să înţeleagă că redistribuirea ar trebui să ţină cont de această distincţie.

A răspunde politic crizei de guvernabilitate implică a analiza divorţul dintre interesele capitalului şi statele naţionale, disocierea spaţiului politic de spaţiul economic. Această revoluţie tehnologică – subliniază autorul – n-ar fi putut fi pusă în mişcare fără o puternică transformare a raporturilor de putere între grupurile sociale, întreprinderile capitaliste şi stat.

Demascarea strategiilor de putere care au dat forma mondializării trebuie să ducă la elaborarea unei contrastrategii care să reziste în mod eficient neoliberalismului, având ca obiectiv central lupta pentru egalitate. 

Analistul José Vidal-Beneyto într-un studiu intitulat “Social-democraţia privatizată” aprecia că “a treia cale” este în contradicţie cu manifestul european al partidelor socialiste, semnat la Milano.

Este o realitate, afirmă autorul, că încercarea de a realiza coabitarea între sistemul capitalist şi regimurile democratice pare dificilă şi discutabilă, nu inerentă, cum afirmă liberalismul. Ea impune rezolvarea contradicţiei dintre acumularea de capital - exigenţă fundamentală a capitalismului, care duce la concentrarea bogăţiei şi a puterilor economice în mâinile unui mic grup - şi cerinţele redistribuirii acestei bogăţii.

Această contradicţie este estompată în fazele de creştere dar ea apare evidentă în ciclul de stagnare şi de recesiune economică, când este dificil de menţinut pactul realizat între lumea muncii (reprezentată de sindicate), întreprinderi şi stat.

Căderea zidului Berlinului, dezmembrarea Uniunii Sovietice, şi incapacitatea stângii (socialiştii şi comuniştii) de a se adapta societăţii contemporane au produs schimbări deosebite, cum ar fi social-democratizarea socialismului. Ea a fost însoţită de pierderea vechii legături cu sindicatele, ceea ce a produs atomizarea electoratului de stânga, scăderea credibilităţii proiectului de transformare socială. Partidele socialiste şi social-democrate par astfel simpli participanţi la jocul politic de cucerire a puterii.

În concluzie, analistul francez consideră că această propunere din manifestul “A Treia Cale” este o încercare de a pune social-democraţia în folosul liberalismului, adică a o transforma într-o “social-democraţie privatizată”. 

5. Şansa unui nou umanism

5. 1 Umanismul - valoare centrală a social-democraţiei

Umanismul presupune o construcţie teoretică în care toate preocupările şi întrebările teoretice se află în legătură cu definirea şi afirmarea fiinţei umane, măsură şi centrul lumii. Oricât ar părea de îndepărtat de zona politicului acest umanism considerăm că va constitui în viitor atuul şi vocaţia gândirii social-democrate europene.

Încă de la începuturile ei, aşa cum am menţionat în primul capitol al lucrării, a existat această preocupare pentru investigarea condiţiilor şi posibilităţilor realizării existenţei umane.

Am abordat până acum în special condiţiile economice, social-politice şi soluţiile propuse de social-democraţie în acestă nouă epocă. Considerăm că un umanism critic şi emancipator constituie şansa afirmării identităţii gândirii social-democrate.

Laureatul premiului Nobel, Amartya Sen afirma în lucrarea “Libertatea ca dezvoltare”, “că expansiunea libertăţii reprezintă în acelaşi timp sfârşitul, scopul şi mijlocul pentru începutul dezvoltării”. El adăuga conceptului de libertate elemente noi precum “garanţiile de transparenţă care să implice o diminuare a corupţiei şi manipulării”, nevoia de împlinire de sine, respectul de sine, nevoia de dreptate şi frumuseţe. 

Aceste contribuţii teoretice le găsim încă de la începuturile gândirii social-democrate, prin afirmaţiile lui Henri de Man pe care social-democraţia contemporană poate să le dezvolte într-un amplu discurs umanist. 

5.2 Nevoia unui discurs al emancipării

Istoricul englez Eric Hobsbawn numea acest tragic secol ca “eră a extremelor” căruia i s-a alăturat ca mod de reflecţie cinismul postmodernităţii, cu dispreţul său faţă de “textele emancipării”.

Unul din uitaţii dar actualii filosofi critici susţinători ai filosofiei emancipării rămâne Herbert Marcuse întemeietorul ulterior al “Noii Stângi”. Filosoful a abordat cu curaj confruntarea teoretică cu trei provocării redutabile ale timpului său: nazismul, socialismul totalitar şi capitalismul democratic. Primele două au fost tranşate de istorie, dar a mai rămas în scenă, afirmă filozoful, “tactica persuasiunii celei mai subtile şi desigur cea mai puţin odioasă” pusă la punct de “inginerii sociali” încă din anii ’20, “tehnica consimţirii”, maşină de îndoctrinat care a intrat la nivelul cel mai intim al ego-ului, dar şi la nivel de masă.

Întrebarea pusă de Marcuse, foarte actuală şi astăzi, este cum poate fi răsturnată această mobilizare consimţită? Aceasta este de fapt problema mobilităţii în istorie pe care o abordase Hegel – acest refuz al inerţiei, prozaismului, crispării pe finitudine, al abandonului în faţa tehnologiilor de îngenunchere, ceea ce filosoful numea “a fi propriul tău valet”. Marcuse a intuit cu peste 40 de ani înainte miza acestei “adaptări socio-culturale de masă” posibilă prin punerea în mişcare a exacerbării dinamicii instinctelor şi prin reducerea importanţei vieţii mentale. 

Marcuse anticipează “dresajul cognitiv şi etic” contemporan atrăgând atenţia că nu de roboţi trebuie să ne temem ci de supunerea noastră meschină la comanda socio-operaţională, de acceptarea schemelor de aservire. Cheia acestui mecanism este tripla alianţă politică, economică şi cibernetică care pun în mişcare cele două prototipuri ale modernităţii “homo economicus” – cetăţeanul egoist şi raţional, prestator de servicii şi “homo comunicans”, cetăţeanul locuitor al unui spaţiu cibernetic, cu o gândire algoritmică eliberată de conflicte sau confruntări sociale arhaice.

Orice altceva opus acestui prototip devine “romantism nesănătos”, “elitism” sau “foclor reciclabil”. Acest univers închis duce la gândirea unidimensională cu toate ticurile şi clişeele empirismului mercantil al gândirii dominante din anii ’80 -’90. Astăzi, contrareforma liberală este oficializată, este împodobită cu o raţionalitate cibernetică ce fabrică modele de vârstă, de comportamente şi psihologii ca pe nişte produse industriale în serie, însă există mari riscuri: proliferarea psihologiilor – zombi, sectelor multinaţionale, etc.

Jurgen Habermas într-un interviu din august 1998, din revista L’Express, îşi exprima încrederea în capacitatea de emancipare a raţiunii universale.

Reflectând asupra unor probleme concrete ale societăţilor post industriale precum: rolul massmedia, rolul cetăţeanului şi al statului – el susţinea teoria “eticii dialogului” în cadrul democraţiei. Limitele filosofiei critice anterioare constau în faptul că nu au dat soluţii constructive şi s-au referit la statul-naţiune ca iniţiator al unor reforme radicale. Astăzi însă, spune Habermas, este nevoie de o reflecţie care să abordeze problemele la nivel supranaţional.

Pieţele nu pot regla singure toate problemele, aşa cum susţine în principal neoliberalismul şcolii de la Chicago care s-a impus şi în politică şi în dezbateri şi în massmedia.

Politica trebuie să domine pieţele, afirmă Habermas, dar pentru aceasta Europa are nevoie nu numai de investiţii comunitare, de monedă unică, ci şi de o societate civilă la scară europeană şi mai ales de spaţiul public european – în care cetăţenii din diferite ţări să-şi spună cuvântul, să dialogheze, învăţând să-i asculte pe ceilalţi, pentru a găsi soluţii politice supranaţionale. Această “politică deliberativă” trebuie să utilizeze reţelele de comunicare, ştiinţele comunicării.

Se manifestă două tipuri de comunicare: primul – fluxul sălbatic (necontrolat) al spaţiului public, neorganizat – ca mod de expresie a suveranităţii populare – este vasta arenă animată de massmedia. Aceasta nu devine putere decât prin interacţiunea cu cel de al doilea tip de comunicare pe care îl reprezintă procesele de deliberare şi de decizie instituţionalizate în sistemul politic, observă Habermas.

Conştientizarea acestor circuite reale ale puterii permite ca societatea să-si ia în propriile mâini destinul pe cale politică, reformulând chiar principiile democraţiei. Corpul unei naţiuni nu mai este suficient şi este nevoie de un spaţiu public pentru a crea o cultură comună.

Unul dintre cele mai importante proiecte emancipatoare – este conform celor afirmate de J. Derrida în lucrarea “Fantomele lui Marx” (publicată în 1993) – filosofia lui Marx. Derrida remarcă analiza lucidă a filosofului german asupra evoluţiei capitalismului, asupra mondializării politicii, asupra rolului tehnicii şi massmedia, calităţi mai puţin recunoscute de social-democraţia contemporană, care manifestă o rezervă în a aborda deschis sursele sale teoretice.

Ceea ce este cel mai important, observă Derrida, este proiectul unei noi societăţi într-o formă absolut unică care a suferit “perversiuni totalitare”. Pentru Derrida, altfel filosof nemarxist şi antistalinist – comunismul autentic nu numai că nu s-a terminat dar nici n-a avut loc, n-a fost decât o fantomă. Ceea ce este acum deosebit de actual este spiritul marxismului – ideea critică, spiritul criticii radicale. Interesul deosebit pentru spiritul marxismului îşi are originea în starea dezolantă a lumii contemporane care este subminată - spune Derrida - de flagele profunde (violenţa, inegalitatea, excluderea, foamea, opresiunea economică, etc.), însoţite de ceea ce filosoful numeşte “tăcerea intelectualilor”. 

5.3 Nevoia de curaj teoretic

Într-un dialog între scriitorul german Gunter Grass, laureat al premiului Nobel în 1999 şi sociologul francez Pierre Bourdieu - publicat în “Le Monde”, decembrie 1999 - cei doi meditează asupra lumii acestui secol, din postura celor “de jos”, a perdanţilor, a marginalizaţilor. Pierre Bourdieu începe prin a afirma că violenţa realităţii actuale este atât de mare încât despre ea nu se poate vorbi doar prin analize teoretice. Autorii constată că gândirea critică nu e la înălţimea efectelor produse de această realitate. 

Intelectualii trebuie “să deschidă gura” pentru a încerca să restabilească utopia. Lucrurile trebuie spuse într-un tip de “discurs public critic” în raport cu discursul dominant care ne invadează continuu şi trebuie spart acest “zid al tăcerii” şi al complicităţii. Apare problema accesului la massmedia, la “mijloacele de producţie şi de desfacere”, care impune elaborarea unor tactici “pentru a te face auzit”.

Autorii subliniază că, trebuie găsite noi forme de transmitere a mesajului faţă-n faţă cu marile concerne media. Europenii nu mai au încredere în civilizaţia lor pe care o consideră retrogradă, sub această presiune extraordinară economică şi politică dinafară şi din interior. “Să nu taci” – devine astăzi o necesitate teoretică şi practică.

După căderea zidului Berlinului, echilibrul bipolar de după război a cedat unui echilibru mai complex în care formula liberalismului este în plină ascensiune. Conceptul de Europa s-a modificat sensibil, accentul deplasându-se de la sensul geografic la cel economico-social şi la cel spiritual. Un lucru este cert: ”istoria comună a Europei”. “Cum va arăta Europa ?” este întrebarea ce preocupă pe teoreticieni, politicieni, cetăţeni.

“Europa este ea însăşi” – scria Karl Jaspers – deschisă, liberă în tensiunea contrariilor, conservându-şi posibilităţile şi reînnoindu-se fără încetare din sursa ei vie, imprevizibil creatoare. Este nevoie de un nou spirit, pluralist şi tolerant care să înlocuiască catastrofala gestiune a planetei. 

În aceste condiţii, elitele intelectuale s-au dovedit incapabile să articuleze un discurs practic convingător. Intelectualitatea umanistă a întâmpinat mari dificultăţi în a găsi soluţii constructive, n-a reuşit să se impună politic, în sfera legislativă, în administraţie.

Sociologul francez Alain Tourraine în “Critica modernităţii” scrisă în 1992, analizează diversitatea contrastelor, frustărilor, traumelor modernităţii. 

Lumea de astăzi pe care unele spirite grăbite o văd unificată în jurul valorilor occidentale este de fapt marcată de ruptura dintre lumea obiectelor şi cea subiectivă – scrie Tourraine. Este nevoie de o altă concepţie a modernităţii, mai puţin orgolioasă decât cea a luminilor, capabilă să reziste la diversittatea culturilor, avertiza sociologul. Este nevoie de curaj teoretic pentru a aborda rupturile acestui secol: ruptura dintre universalismul arogant şi particularisme agresive şi de a găsi valori comune între interese opuse.

J. Habermas în lucrarea “Discursul filosofic al modernităţii” observa şi el ruptura dintre sistemul social şi lumea trăită, ceea ce consacră “sfârşitul individului”. Situaţia este agravată de faptul că societatea nu mai are capacitatea autoreferenţială care să acţioneze critic. Habermas ajungea la concluzia că, “societăţile moderne globale nu mai dispun de nici o instanţă centrală de autoreflexie şi de reglare. 

Secolul XX a relevat că întrebările existenţiale şi etice privind locul omului în lume, esenţa şi limitele fiinţei umane sunt puse cu maximă acuitate de evenimente majore, cu atât mai mult pentru gândirea social-democrată, cu adânci tradiţii umaniste. 

Şi filosoful american Richard Rorty în lucrarea “Achieving our Country” observă că după anii ’70 a început în SUA configurarea strategiei de reconstrucţie intelectuală şi politică sub influenţa puternică a neoconservatorismului, ceea ce a însemnat abandonarea poziţiei radical-critice la adresa economiei şi a societăţii în general. Dezbaterile de idei afirma Rorty, au fost înlocuite cu dezbaterile televizate dirijate, ultramediatizate.

Ascensiunea viziunilor deconstructiviste, analitice, a avut ca principale consecinţe generarea resentimentului angajării contra inegalităţilor, represiunii şi intoleranţei. Şi stânga europeană, scrie Rorty, pare azi izolată în cercetarea de laborator. Este necesară o concepţie cuprinzătoare, să se articuleze un discurs practic, convingător şi de a găsi soluţii constructive.

Teoria actuală se află în faţa dominaţiei pragmatismului aflat la putere, a unui mecanism foarte bine susţinut tehnic şi financiar de promovare a unor ideologii standard, mai mult sau mai puţin explicit.

În lucrarea “Crizele republicii” scrisă de Hannah Arendt, autoarea abordează problematica minciunii în politică, în această epocă a publicităţii şi construirii imaginii publice, a comercializării unor teorii prefabricate. 

Imaginea unui partid, a unui om politic sau a unei ideologii au devenit mărfuri pentru apărare, observă Hannah Arendt şi în aceste războaie statele sunt dispuse să îşi cumpere adepţii, distorsionând realitatea pentru a o încadra în schema lor imaginativă.

Pericolul principal în acest joc al imaginilor este faptul că, treptat, însăşi noţiunea de adevăr se diluează. Există riscul ca viaţa politică să nu se mai centreze pe adevăr, ci pe aparenţă, pe deformarea realităţii în vederea atingerii propriilor scopuri. Care este ieşirea într-o astfel de situaţie?

Cheia – scrie Arendt – se află în teoriile clasice ale contractului social în manifestarea libertăţii de a fi în dezacord, fără a ameninţa coeziunea socială, care readuce în discuţie, în termeni noi, problema schimbării societăţii pe cale violentă sau non-violentă, vechea problemă a social-democraţiei tradiţionale.

În “Profeţie pentru Europa”, Suveranul Pontif face un bilanţ al celor 10 ani care au trecut de la anul 1989, remarcând trecerea de la euforia acelor zile la decepţia, rătăcirea şi oboseala chiar scepticismul prezentului.

În ajunul celui de al treilea mileniu Europa deşi manifestă semne uriaşe de credinţă într-o convieţuire fără îndoială mai liberă şi mai unită – simte epuizare. Există riscul pierderii speranţei. Dar ce anume şi cine va putea reda Europei speranţa? – se întreabă Suveranul Pontif. 

Iată câteva întrebări fundamentale la care social-democraţia trebuie să reflecteze, trebuie să-şi asume responsabilitatea unui răspuns, pentru a valorifica şansa unui nou umanism, pentru a reconstrui speranţa. 

